CELEX: 32021D0316(01)
Language: lt
Date: 1603238400000
Title: Socialinės apsaugos sistemųkoordinavimo administracinės komisija SPRENDIMAS Nr. H10 2020 m. spalio 21 d. dėl Socialinės apsaugos sistemų koordinavimo administracinės komisijos Techninės duomenų tvarkymo komisijos darbo metodų ir sudėties (Tekstas svarbus EEE ir EB bei Šveicarijos susitarimui) 2021/C 89/06

2021 3 16   
               
               
                  LT
               
               
                  Europos Sąjungos oficialusis leidinys
               
               
                  C 89/6
               
            
         SOCIALINĖS APSAUGOS SISTEMŲKOORDINAVIMO ADMINISTRACINĖS KOMISIJA
         SPRENDIMAS Nr. H10
         2020 m. spalio 21 d.
         dėl Socialinės apsaugos sistemų koordinavimo administracinės komisijos Techninės duomenų tvarkymo komisijos darbo metodų ir sudėties
         (Tekstas svarbus EEE ir EB bei Šveicarijos susitarimui)
         (2021/C 89/06)
         SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
         atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (1) 72 straipsnį, pagal kurį Administracinė komisija skatina ir plėtoja valstybių narių bendradarbiavimą modernizuodama informacijos mainų procedūras, ypač pritaikydama informacijos srautą tarp institucijų keitimuisi informacija elektroniniu būdu, atsižvelgiant į duomenų tvarkymo plėtrą kiekvienoje valstybėje narėje, ir priima bendrąsias duomenų tvarkymo paslaugų struktūros taisykles, ypač dėl saugumo ir standartų naudojimo, ir nustato tų paslaugų bendrosios dalies teikimo nuostatas,
         atsižvelgdama į Reglamento (EB) Nr. 883/2004 73 straipsnį, pagal kurį Administracinė komisija įsteigia Techninę duomenų tvarkymo komisiją, kuri teikia ataskaitas ir pagrįstą nuomonę Administracinei komisijai prieš šiai priimant sprendimus remiantis 72 straipsnio d dalimi, ir nustato jos veiklos metodus bei sudėtį,
          
         NUSPRENDĖ:
         
            1 straipsnis
            
               1.   Administracinė komisija įsteigia Reglamento (EB) Nr. 883/2004 73 straipsnio 1 dalyje numatytą Techninę duomenų tvarkymo komisiją. Ji vadinama Technine komisija.
            
            
               2.   Techninės komisijos funkcijos išdėstytos Reglamento (EB) Nr. 883/2004 73 straipsnio 2 dalyje.
            
            
               3.   Techninės komisijos įgaliojimus specifinėms užduotims atlikti nustato Administracinė komisija, kuri prireikus gali šias užduotis keisti.
            
         
         
            2 straipsnis
            
               1.   Techninę komisiją sudaro du nariai iš kiekvienos valstybės narės, kurių vienas yra paskiriamas nuolatiniu nariu, o kitas – pakaitiniu nariu.
            
            
               2.   Informaciją apie paskyrimus Administracinės komisijos sekretoriatui pateikia valstybių narių vyriausybių atstovai Administracinėje komisijoje.
            
            
               3.   Narius Techninės komisijos posėdžiuose gali lydėti vienas ar daugiau papildomų ekspertų, kai to reikia dėl nagrinėjamų klausimų pobūdžio.
            
            
               4.   Kiekvieną delegaciją paprastai sudaro ne daugiau kaip keturi asmenys.
            
            
               5.   Europos Komisijos atstovas Administracinėje komisijoje arba šio atstovo paskirtas asmuo dalyvauja Techninėje komisijoje kaip konsultantas.
            
            
               6.   Europos Komisijos atstovas Administracinėje komisijoje, jo pakaitinis narys ar bet kuris kitas Administracinės komisijos sekretoriato paskirtas asmuo gali dalyvauti visuose Techninės komisijos ar jos ad hoc darbo grupių posėdžiuose. Be to, šiuose posėdžiuose gali dalyvauti kitų Europos Komisijos padalinių atstovai, kai tai susiję su nagrinėtinu klausimu.
            
            
               7.   Administracinės komisijos sekretoriato narys dalyvauja visuose Techninės komisijos ir jos ad hoc darbo grupių posėdžiuose.
            
         
         
            3 straipsnis
            
               1.   Techninei komisijai po pusmetį pirmininkauja valstybės narės, kurios atstovas pirmininkauja Administracinei komisijai tuo pačiu laikotarpiu, nuolatinis narys arba kitas paskirtas pareigūnas.
            
            
               2.   Jeigu pirmininkas negali dalyvauti Techninės komisijos posėdyje, pirmininko pareigas atlieka pakaitinis narys.
            
            
               3.   Techninės komisijos pirmininkas sekretoriatui gali duoti nurodymus dėl šauktinų posėdžių ir Techninės komisijos užduotims priklausančios veiklos vykdymo.
            
         
         
            4 straipsnis
            Techninei komisijai sušaukti sekretoriatas, pasitaręs su Techninės komisijos pirmininku, likus bent 10 darbo dienų iki posėdžio išsiunčia kvietimus nariams ir Europos Komisijos atstovui.
         
         
            5 straipsnis
            Techninė komisija prireikus priima ataskaitas ir pagrįstas nuomones, remdamasi techniniais dokumentais ir tyrimais. Ji gali prašyti nacionalinių administracijų bet kokios informacijos, kurią mano esant reikalingą jos užduotims tinkamai vykdyti.
         
         
            6 straipsnis
            
               1.   Techninė komisija gali sudaryti nedideles ad hoc darbo grupes, kurios spręstų konkrečius klausimus ir teiktų pasiūlymus Techninei komisijai.
               Techninė komisija rašytiniu įgaliojimu apibūdina tokioms darbo grupėms priskirtas užduotis ir jų įvykdymo tvarkaraštį.
            
            
               2.   Ad hoc darbo grupėms pirmininkauja asmuo, kurį paskiria Techninės komisijos pirmininkas, pasikonsultavęs su Europos Komisijos atstovu, arba, jei tai neįmanoma, valstybei, kurios atstovas pirmininkauja Administracinei komisijai, atstovaujantis ekspertas.
            
            
               3.   Ad hoc darbo grupės pirmininkas kviečiamas į Techninės komisijos posėdį, kurio metu yra svarstoma tos ad hoc darbo grupės ataskaita.
            
         
         
            7 straipsnis
            Techninės komisijos posėdžius rengia ir organizuoja paskirtasis Administracinės komisijos sekretoriato narys.
         
         
            8 straipsnis
            
               1.   Su Administracinės komisijos Techninei komisijai pagal 1 straipsnio 3 dalį pavestomis užduotimis susijusios ataskaitos, pagrįstos nuomonės ir kiti sprendimai priimami kvalifikuota visų Techninės komisijos narių balsų dauguma, laikantis Europos Sąjungos Tarybos taikomų balsavimo taisyklių. Kiekviena valstybė narė turi vieną balsą, kuris priklauso nuolatiniam nariui arba pakaitiniam nariui. Techninės komisijos ataskaitose, pagrįstose nuomonėse ar bet kokiuose kituose sprendimuose privalo būti nurodyta, ar jie buvo priimtos vieningai ar kvalifikuota balsų dauguma. Mažumos išvados arba pastabos užfiksuojamos.
               Techninei komisijai priėmus sprendimą dėl 1 straipsnio 3 dalyje nurodytų užduočių, Administracinė komisija gali priimti galutinį sprendimą šiuo klausimu, jei per 5 darbo dienas nuo Techninės komisijos sprendimo perdavimo Administracinei komisijai to pareikalauja 5 valstybės narės.
            
            
               2.   Kai Techninės komisijos nuolatinis narys eina pirmininko pareigas, už tą valstybę narę balsuoja pakaitinis narys.
               Bet kuris dalyvaujantis, bet nuo balsavimo susilaikęs narys pirmininko yra kviečiamas išdėstyti susilaikymo priežastis.
            
            
               3.   Kai susilaiko dauguma dalyvaujančių narių, laikoma, kad balsavimui pateiktas pasiūlymas nebuvo apsvarstytas.
            
            
               4.   Techninė komisija gali nuspręsti priimti ataskaitas ir pagrįstas nuomones taikydama rašytinę procedūrą, jei dėl tokios procedūros buvo susitarta ankstesnio Techninės komisijos posėdžio metu.
               Šiuo tikslu pirmininkas pateikia Techninės komisijos nariams tekstą, dėl kurio bus balsuojama. Nariams suteikiamas mažiausiai 10 darbo dienų terminas, per kurį jie turi galimybę pareikšti, kad priima ar atmeta pasiūlytą tekstą arba susilaiko nuo balsavimo. Nurodytu laikotarpiu negauti atsakymai bus laikomi balsavimu „už“.
               Pirmininkas taip pat gali nuspręsti pradėti rašytinę procedūrą tuo atveju, jei ankstesniame Techninės komisijos posėdyje nebuvo pasiektas susitarimas. Tokiu atveju tik rašytinis pritarimas pasiūlytam tekstui skaičiuojamas kaip balsavimas „už“ ir suteikiamas mažiausiai 15 darbo dienų terminas.
               Pasibaigus suteiktam terminui, pirmininkas nariams praneša balsavimo rezultatus. Jei už sprendimą balsavo reikiamas skaičius asmenų, jis laikomas priimtu paskutinę narių balsavimui skirto termino dieną.
            
            
               5.   Jei rašytinės procedūros metu Techninės komisijos narys pasiūlo iš dalies pakeisti tekstą, pirmininkas:
               
                           (a)
                        
                        
                           dalyje nustatyta tvarka iš naujo pradeda rašytinę procedūrą, pateikdamas nariams siūlomas pataisas; atsižvelgiant į pakeitimo pobūdį, 4 dalyje nurodytas terminas gali būti sutrumpintas iki 5 darbo dienų; arba
                        
                     
                           (b)
                        
                        
                           atšaukia rašytinę procedūrą, kad šį klausimą būtų galima apsvarstyti per kitą posėdį. Pirmininkaspasirenka sprendimo variantą, kuris tuo atveju jam atrodo tinkamiausias.
                        
                     
         
         
            9 straipsnis
            
               1.   Kiekvieno Techninės komisijos posėdžio preliminarią darbotvarkę sudaro sekretoriatas, pasikonsultavęs su Techninės komisijos pirmininku.
               Prieš siūlydamas įtraukti klausimą į darbotvarkę, sekretoriatas gali prireikus paprašyti atitinkamų delegacijų dėl šio klausimo pareikšti savo nuomonę raštu.
               Preliminarią darbotvarkę iš esmės sudaro klausimai, dėl kurių prašymą pateikė narys ar Europos Komisijos atstovas.
            
            
               2.   Preliminari darbotvarkė išsiunčiama Techninės komisijos nariams ir 2 straipsnio 6 dalyje nurodytiems asmenims likus bent 15 darbo dienų iki posėdžio. Patikslinta darbotvarkės versija gali būti išsiųsta likus 5 darbo dienoms iki posėdžio.
               Su darbotvarkės klausimais susiję dokumentai, dėl kurių reikia priimti sprendimus ar pateikti nuomones atitinkamame posėdyje, paprastai turėtų būti pateikti likus bent 10 darbo dienų iki posėdžio. Tai netaikoma dokumentams, kuriuose pateikiama bendro pobūdžio informacija ir kurių nereikia priimti, išskirtinėmis aplinkybėmis ir kitais atvejais, dėl kurių Techninė komisija gali susitarti pagal 14 straipsnį.
            
            
               3.   Kiekvieno posėdžio pradžioje Techninė komisija patvirtina posėdžio darbotvarkę.
               Norėdama į darbotvarkę įtraukti bet kurį kitą preliminarioje darbotvarkėje nenumatytą klausimą, Techninė komisija privalo balsuoti vieningai.
            
         
         
            10 straipsnis
            
               1.   Administracinės komisijos sekretoriatas parengia Techninės komisijos posėdžių protokolus. Protokolo versiją anglų kalba tvirtina Techninė komisija.
            
            
               2.   Protokolo versija anglų kalba išsiunčiama delegacijoms peržiūrėti likus ne mažiau kaip vienam mėnesiui iki kito Techninės komisijos posėdžio.
            
         
         
            11 straipsnis
            
               1.   Techninė komisija po kiekvieno posėdžio raštu pateikia Administracinei komisijai savo veiklos ir pasiekimų ataskaitą.
            
            
               2.   Techninės komisijos pirmininkas Administracinės komisijos posėdžiuose pristato Techninės komisijos veiklos ataskaitą, jei to prašo Administracinės komisijos pirmininkas.
            
         
         
            12 straipsnis
            Visus Techninės komisijos siūlomus veiksmus, kurių išlaidas turės padengti Europos Komisija, tvirtina šios institucijos atstovas.
         
         
            13 straipsnis
            Ataskaitos, pagrįstos nuomonės, darbotvarkės, protokolai ir visi kiti dokumentai, kuriais grindžiama Techninės komisijos veikla, rengiami anglų kalba.
         
         
            14 straipsnis
            Jei reikia, Techninė komisija gali vieningai nutarti išsamiau nustatyti dabartines darbo tvarkos taisykles.
         
         
            15 straipsnis
            Šis sprendimas skelbiamas Europos Sąjungos oficialiajame leidinyje. Jis taikomas nuo jo paskelbimo datos.
         
         
            16 straipsnis
            Šiuo sprendimu pakeičiamas 2015 m. gruodžio 17 d. Sprendimas Nr. H8 (2016 m. kovo 9 d. atnaujintas įrašius nedidelius techninius paaiškinimus).
         
         
            
               
                  Administracinės komisijos pirmininkė
               
               Moira KETTNER
            
         
         
            (1)  OL L 166, 2004 4 30, p. 1.